作者:劉克莊
標題:賀新郎
內容:主判茅君洞。有簷間、查查喜鵲，曉來傳送。幾度黃符披戴了，此度君恩越重。被賀監、天隨調弄。做取散人千百歲，笑渠儂、一霎邯鄲夢。歌而過，鳳兮鳳。灌園織屨希陳仲。問先生、加齊卿相，可無心動。除卻醴泉中太乙，揀個名山自奉。那捷徑、輸他藏用。有耳不曾聞黜陟，免教人、貶駁徂徠頌。服蘭佩，結茅棟。